Diari Oficial de la Generalitat Valenciana


Sumari del DOGV 8636, del 17-09-2019 (2019/8634)

RESOLUCIÓ d'11 de setembre de 2019, del director general d'Administració Local, per la qual es publica la modificació dels Estatuts de la Mancomunitat de la Plana Alta.
------------------------------------------------------------------------------------------------------------------------------------------------------------------------

### Dades del document

Número de DOGV
:   8636

Data del DOGV
:   17-09-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/8634


Data del document
:   11-09-2019

Organisme emissor
:   Presidència de la Generalitat

Tipus de document
:   Resolució

RESOLUCIÓ d'11 de setembre de 2019, del director general d'Administració Local, per la qual es publica la modificació dels Estatuts de la Mancomunitat de la Plana Alta. [2019/8634]  
La Mancomunitat de la Plana Alta, mitjançant l'acord del ple adoptat per majoria absoluta de vots en la sessió plenària de 9 de maig de 2019, va aprovar definitivament la modificació dels seus estatuts pel que fa a l'article 3 d'aquests, quant a l'objecte i competències de l'entitat.  
  
D'acord amb el que es disposa en l'article 23 dels Estatuts de la Mancomunitat, la modificació d'elements com l'objecte i competències de la Mancomunitat tenen la naturalesa de modificació constitutiva de la Mancomunitat, en concordança amb el que es disposa en l'article 95.2 de la Llei 8/2010, de 23 de juny, de règim local de la Comunitat Valenciana, per la qual cosa, d'acord amb el que es disposa en l'article 95.1 de l'esmentada llei, el procediment per a tramitar-lo i aprovar-lo definitivament serà el que s'estableix en l'article 93.2, 3 i 4 de l'esmentada llei valenciana de règim local, ja que aquesta és la legislació vigent en el moment d'iniciar-se l'expedient. D'altra banda, la previsió legal sobre aquest tema no varia en la nova legislació en vigor, en concret en allò que es preveu en l'article 46 de la Llei 21/2018, de 16 d'octubre, de la Generalitat, de mancomunitats de la Comunitat Valenciana, normativa a la qual s'hauran d'adaptar en els terminis previstos en aquesta norma.  
  
La modificació aprovada es refereix únicament a l'article 3 dels seus estatuts, que enumera l'objecte i les competències de l'entitat.  
Perquè l'adaptació adquirisca eficàcia és necessari publicar-la en el Diari Oficial de la Generalitat Valenciana, d'acord amb el que es disposa en l'apartat 4 de l'article 93 de la Llei de règim local de la Comunitat Valenciana.  
Remesos l'expedient tramitat i els estatuts aprovats a aquesta Direcció General d'Administració Local, no s'hi adverteix cap infracció de l'ordenament jurídic.  
Per tot això, d'acord amb la legislació esmentada i, concretament, amb l'article 93 de la Llei 8/2010, de 23 de juny, de la Generalitat, de règim local de la Comunitat valenciana, i l'article 46 de la Llei 21/2018, de 16 d'octubre, de la Generalitat, de mancomunitats de la Comunitat Valenciana, i conforme amb el que es disposa en l'article 17 del Decret 151/2015, del Consell, pel qual s'aprova el Reglament orgànic i funcional de la Presidència de la Generalitat, resolc:  
  
Article únic  
Publicar en el Diari Oficial de la Generalitat Valenciana el text incorporat a l'article 3 dels Estatuts de la Mancomunitat de la Plana Alta, modificació aprovada per l'acord plenari d'aquesta, i que es transcriu a continuació com a annex, en haver-se acreditat en l'expedient la legalitat de les actuacions.  
  
Contra aquesta resolució podrà interposar-se un recurs d'alçada davant la secretària autonòmica de Promoció Institucional i Cohesió Territorial, segons el Decret 105/2019, de 5 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat, tot això en el termini d'un mes, de conformitat amb els articles 112 i 121 de la Llei 39/2015, d'1 d'octubre, del procediment administratiu comú de les administracions públiques. Transcorregut aquest termini sense haver-se interposat el recurs, la resolució serà ferma amb caràcter general.  
Tot això, sense perjudici, que els interessats puguen exercir qualsevol altre recurs que per al seu dret estimen oportú.   
  
València, 11 de setembre de 2019.- El director general d'Administració Local: Antoni Such Botella.  
  
  
ANNEX  
Modificació dels Estatuts de la Mancomunitat de la Plana Alta  
  
Modificació de l'Article 3:  
Article 3. Objecte i competències  
1. La Mancomunitat de la Plana Alta exercirà les seues competències en matèria de serveis socials duent a terme les actuacions següents:  
a) L'anàlisi de les necessitats i de la problemàtica social existents al seu àmbit territorial.  
b) La gestió dels serveis socials generals, integrats per equips interdisciplinaris amb professionals especialitzats.  
c) La programació d'activitats en el seu camp social, conforme amb la planificació de l'Administració de la Generalitat i la coordinació de les seues activitats amb les institucions i associacions privades, en l'àmbit del seu territori.  
d) El foment de l'acció comunitària, promovent la participació de la societat civil en la política global de serveis socials de la Generalitat.  
  
e) La gestió dels programes i de les ajudes econòmiques que li puga encomanar l'Administració de la Generalitat.  
f) La gestió d'aquells serveis socials especialitzats que li corresponga per raó de la seua competència territorial.  
g) La gestió, d'acord amb la planificació, coordinació i finançament autonòmic, dels recursos necessaris per a l'atenció de les persones en situació de dependència, especialment les relatives als serveis de promoció de l'autonomia personal, serveis d'ajuda a domicili, i l'activitat d'aplicació tècnica de l'instrument de valoració.  
  
h) Aquelles altres que en matèria de serveis socials corresponguen a les administracions locals per disposició normativa.  
2. Les actuacions relacionades en l'apartat anterior no les desenvolupa la Mancomunitat amb caràcter exclusiu, de manera que els municipis integrants d'aquesta podran dur a terme actuacions en matèria de serveis socials.  
3. Quan la realització per part dels municipis mancomunats d'actuacions en matèria de serveis socials requerisca la utilització de mitjans personals o materials de la Mancomunitat, haurà de cursar-se la corresponent sol·licitud, degudament motivada i en correspondrà la resolució al president de la Mancomunitat.